નવરાત્રિ એટલે બૉક્સ-ઑફિસની ઑફ સીઝન. લોકો નવરાત્રિમાં ઝૂમવામાં વ્યસ્ત હોય એટલે મોટા સ્ટાર્સ તો પોતાની ફિલ્મો આ સમયગાળામાં રિલીઝ ન કરે. એટલે જ જેનો કોઈ લેવાલ ન હોય, જેનું ટોટલ બજેટ સલમાન-આમિરની ફી કરતાંય ઓછું હોય, ફિલ્મમાં સ્ટારના નામે ખર્યા પાન જેવા અભિનેતાઓ હોય અને ઓવરઑલ નુકસાનીવાળો માલ હોય એવી જ ફિલ્મો મોટે ભાગે રિલીઝ થતી હોય છે. સમજોને કે નાની ફિલ્મોનું સ્ટૉક ક્લિયરન્સ સેલ! આવી જ એક નુકસાનીવાળી ફિલ્મ બૉક્સ-ઑફિસ પર આ શુક્રવારે આવી છે. નામ છે, ‘ચારફુટિયા છોકરે’. સોહા અલી ખાનની મુખ્ય ભૂમિકાવાળી આ ફિલ્મમાં મુદ્દા તો એકદમ ગંભીર ઉઠાવવામાં આવ્યા છે, પરંતુ ટ્રીટમેન્ટમાં એટલી વેઠ ઉતારી છે કે ચાલુ ફિલ્મે તમને આત્મઘાતી વિચારો આવવા માંડે!